Jong mens, vakansie is jou kans om werkervaring te kry | Netwerk24
Jong mens, vakansie is jou kans om werkervaring te kry
Deur William Horne 22 November 2018 06:48
Vir die jeug is dit 'n ewige stryd: Hoe kry 'n mens genoeg werkervaring om te kwalifiseer vir jou eerste werk wat reeds ervaring vereis?
Die antwoord is vakansiewerk terwyl jy nog 'n student is.
Nritika Singh, besturende direkteur van Isilumko Staffing & Activate.
Vir sowel matrikulante as tersiêre studente is die lang Desembervakansie die ideale tyd om noodsaaklike ervaring op te doen, sê Nritika Singh, besturende direkteur van Isilumko Staffing & Activate, 'n personeel- en werwingsagentskap.
"Om 'n paar weke of meer van jou vakansie in 'n bepaalde veld te werk, kan jou hele loopbaanpad verander," sê Singh.
Bykans 'n derde van Suid-Afrikaanse maatskappye sukkel om poste te vul. Luidens die jongste verslag deur ManpowerGroup oor die tekort aan talent in die land, is dit hoofsaaklik weens aansoekers se tekort aan ervaring.
Singh verduidelik dat jong mense wat nog nie formeel die arbeidsmag betree het nie die voordeel het dat hulle ervaring kan opbou.
"Die kleinhandel-, pakhuis-, toerisme- en oproepsentrumbedryf, wat tradisioneel hul besigste maande het, word dikwels deur afwesigheid geraak tydens die jaareindvakansie omdat personeel siek is of verlof neem om by hul gesinne te wees," sê sy.
Jong mense wat ervaring wil opdoen, kan dié leemte benut.
Singh stel voor dat jong mense werk soek met die hulp van werwingsagentskappe wat spesialiseer in deeltydse poste.
Werksoekers moet 'n volledige CV saamstel met besonderhede oor hul kwalifikasies, persoonlikheid, aspirasies en waar om hulle te kontak. Dokumente wat hul aansoek kan ondersteun soos sertifikate en verwysingsbriewe, moet aangeheg word.
In 'n land met sulke groot struikelblokke tot indiensneming is die opoffering van 'n paar weke van jou vakansie die moeite werd, sê Singh. "En die geld wat jy kan verdien, help ook".